ৰৈ ৰৈ বিনালে (চলচ্চিত্ৰ)

ৰৈ ৰৈ বিনালে () ৰাজেশ ভূঞাৰ দ্বাৰা পৰিচালিত ২০২৫ চনৰ ভাৰতীয় অসমীয়া সংগীতময় ৰোমাণ্টিক নাট্য চলচ্চিত্ৰ। চলচ্চিত্ৰখনৰ কাহিনীভাগ লিখিছে জুবিন গাৰ্গে। চলচ্চিত্ৰখন 'ঝিল ক্ৰিয়েচনছ' আৰু 'আই ক্ৰিয়েচনছ'ৰ বেনাৰত নিৰ্মাণ কৰা হৈছে। ইয়াত জুবিন গাৰ্গ, মৌচুমী আলিফা, জয় কাশ্যপ, আচুৰ্য বৰপাত্ৰ আদি অভিনেতা-অভিনেত্ৰীসকলে অভিনয় কৰিছে। এয়া জুবিন গাৰ্গৰ মৃত্যুৰ পূৰ্বে কৰা অন্তিমখন চলচ্চিত্ৰ। চলচ্চিত্ৰখনৰ নামটো জুবিন গাৰ্গৰ ১৯৯৮ চনত মুক্তিপ্ৰাপ্ত ‘শব্দ’ এলবামৰ “ৰৈ ৰৈ বিনালে” শীৰ্ষক গীতটিৰপৰা অনুপ্ৰাণিত। চলচ্চিত্ৰখন ২০২৫ চনৰ ৩১ অক্টোবৰত ভাৰতত দেশজুৰি মুক্তিলাভ কৰে।

 পটভূমি 
চলচ্চিত্ৰখন এজন অন্ধ শিল্পীৰ ওপৰত আধাৰিত এক সংগীতময় প্ৰেম কাহিনী হিচাপে বৰ্ণনা কৰা হৈছে, য'ত অন্ধ শিল্পীৰ চৰিত্ৰত জুবিন গাৰ্গে অভিনয় কৰিছে। হয় 

 অভিনয়ত 

 জুবিন গাৰ্গ - এগৰাকী অন্ধ শিল্পীৰ ৰূপত (মুখ্য চৰিত্ৰ) 
 মৌচুমী আলিফা
 ৰাহুল গৌতম শৰ্মা
 নীল আকাশ
 আচুৰ্য বৰপাত্ৰ
 জয় কাশ্যপ
 যশশ্ৰী ভূঞা 
 ভিক্টৰ বেনাৰ্জী
 জিঅ'কণ্ডা ভেচিচেলি
 উজ্জ্বল ৰাজখোৱা 
 মিতালী ৰয়
 ধৃতিমান ফুকন 
 আঙুৰলতা ডেকা
 কৌশিক ভৰদ্বাজ 
 সুদৰ্শন নাথ
 অনুষ্কা কাশ্যপ

 প্ৰযোজনা 
 উন্নয়ন 
ৰৈ ৰৈ বিনালেৰ কল্পনা আৰু চিত্ৰনাট্য ৰচনা কৰিছিল জুবিন গাৰ্গে, যিয়ে সংগীতো ৰচনা কৰিছিল। চলচ্চিত্ৰখন জুবিন গাৰ্গৰ মৃত্যুৰ পূৰ্বে কৰা অন্তিমখন চলচ্চিত্ৰ প্ৰকল্প। এইখন ডলবি এটমছত (Dolby Atmos) নিৰ্মিত প্ৰথম অসমীয়া চলচ্চিত্ৰ।

এ.এন.আইৰ সৈতে হোৱা এক সাক্ষাৎকাৰত পৰিচালক ৰাজেশ ভূঞাই কয়, “আমি যোৱা তিনি বছৰ ধৰি এই ছবিখনৰ কাম কৰি আছোঁ। ছবিখনৰ কাহিনী আৰু সংগীত জুবিন গাৰ্গৰ... এইখন প্ৰথম অসমীয়া সাংগীতিক চলচ্চিত্ৰ আছিল... আমি বেকগ্ৰাউণ্ড মিউজিকৰ বাহিৰে ছবিখনৰ প্ৰায় সকলো কাম সম্পূৰ্ণ কৰিছোঁ...”।

জুবিন গাৰ্গৰ মৃত্যুৰ পূৰ্বে ২০২৫ চনৰ ২১ তাৰিখে ছিংগাপুৰত অনুষ্ঠিত নৰ্থ ইষ্ট ইণ্ডিয়া ফেষ্টিভেলৰপৰা উভতি অহাৰ পাছতে বাকী অংশ গুৱাহাটীস্থিত ৰয়েল গ্লৱেল বিশ্ববিদ্যালয়ত দৃশ্যগ্ৰহণৰ বাবে পৰিকল্পনা কৰে যদিও সেয়া বাস্তৱত পৰিণত নহয়। মৃত্যুৰ পাছত ইয়াৰ বাকীছোৱা কাম তেওঁৰ পত্নী গৰিমা শইকীয়া গাৰ্গ আৰু তেওঁৰ ভগ্নী পাল্মী বৰঠাকুৰে দায়িত্বগ্ৰহণ কৰি শেষ কৰে।

জুবিন গাৰ্গৰ বিয়োগৰ পাছত ৰয়েল গ্লৱেল বিশ্ববিদ্যালয়ত শেষৰটো দৃশ্যগ্ৰহণ কৰাৰ পাছত গৰিমা শইকীয়া গাৰ্গে কয়, “সম্পাদনা কৰি থাকোঁতে আমি অনুভৱ কৰিলোঁ যে, ইয়াত আৰু কিছু দৃশ্যৰ প্ৰয়োজন আছে। জুবিন ছিংগাপুৰ ভ্ৰমণৰপৰা উভতি অহাৰ পাছত এই কাম শেষ কৰাৰ কথা আছিল, কিন্তু সেয়া নহ’ল। তেওঁৰ ইচ্ছামতে আমি এতিয়া ইয়াৰ কাম শেষ কৰি আছোঁ। জুবিনে কৈছিল যে, এই ছবিখন ৩১ অক্টোবৰত মুক্তি পাব লাগে, সেয়েহে আমি সেয়া বাস্তৱায়িত কৰিবলৈ আপ্ৰাণ চেষ্টা কৰি আছোঁ।”

 পোষ্ট-প্ৰডাকচন 
চলচ্চিত্ৰ নিৰ্মাতাৰ মতে, জুবিন গাৰ্গৰ বিয়োগৰ পূৰ্বে প্ৰায় ৮০–৯০% ডাবিঙৰ কাম সম্পন্ন হৈছিল, আৰু বাকী থকা সৰু সৰু পটভূমি সংগীতৰ কামত প্ৰয়োজন সাপেক্ষে কাৰিকৰীভাৱে ন্যূনতম এআই-সহায়ক পুনৰুদ্ধাৰৰ সৈতে তেওঁৰ মূল কণ্ঠস্বৰৰ ৰেকৰ্ডিংবোৰ অক্ষত ৰখাৰ কথা ব্যক্ত কৰে।

 বিতৰ্ক আৰু প্ৰতিক্ৰিয়া 
জুবিন গাৰ্গৰ মৃত্যুৰ পাছত মুক্তিলাভ কৰা প্ৰথমটো গীত “মোৰ মন”। চলচ্চিত্ৰখনৰ “মোৰ মন” শীৰ্ষক প্ৰথমটো গীত মুক্তি দিয়াৰ পাছতে তেওঁৰ মৃত্যুৰ সৈতে জড়িত গোচৰত অভিযুক্ত শেখৰ জ্যোতি গোস্বামী, সিদ্ধাৰ্থ শৰ্মা, আৰু অমৃত প্ৰভা মহন্তক চলচ্চিত্ৰখনত অন্তৰ্ভুক্ত কৰাক লৈ ৰাইজৰ মাজত তীব্ৰ প্ৰতিক্ৰিয়াৰ সৃষ্টি হয়। পৰিচালক ৰাজেশ ভূঞাই ৰাইজৰ আৱেগ আৰু জুবিন গাৰ্গৰ প্ৰতি সন্মান জনাই তেওঁলোকৰ সকলো দৃশ্য আঁতৰাই পেলোৱাৰ সিদ্ধান্ত লয়।

 সংগীত 
চলচ্চিত্ৰখনৰ সংগীত পৰিচালক জুবিন গাৰ্গ। ছবিখনৰ চাউণ্ডট্ৰেকত জুবিন গাৰ্গৰ মূল ৰচনা আৰু কণ্ঠ আছে। গীতবোৰে সমসাময়িক ব্যৱস্থাৰ সৈতে পৰম্পৰাগত অসমীয়া সুৰৰ মিশ্ৰণ কৰিব বুলি আশা কৰা হৈছে।

জুবিন গাৰ্গ আৰু চুইটি দাসে গোৱা প্ৰথম একক “মোৰ মন” ২০২৫ চনৰ ৭ অক্টোবৰত মুকলি কৰা হৈছিল। দ্বিতীয় একক, "সপোন সপোন" ২০২৫ চনৰ ১৫ অক্টোবৰত মুকলি কৰা হৈছিল। 


 মুক্তি 
জুবিন গাৰ্গৰ পত্নী গৰিমা শইকীয়া গাৰ্গে চলচ্চিত্ৰখন ২০২৫ বৰ্ষৰ ৩১ অক্টোবৰ তাৰিখে দেশজুৰি মুক্তি দিয়াৰ কথা সদৰি কৰে।

 উত্তৰাধিকাৰ 
অভিনেতা, লেখক আৰু সুৰকাৰ হিচাপে অসমীয়া চলচ্চিত্ৰলৈ তেওঁৰ চূড়ান্ত অৱদান হিচাপে চিহ্নিত কৰি ৰৈ ৰৈ বিনালে জুবিন গাৰ্গৰ শৈল্পিক উত্তৰাধিকাৰৰ প্ৰতি শ্ৰদ্ধাঞ্জলি হিচাপে গণ্য কৰা হয়। 

 তথ্যসূত্ৰ 

 বাহ্যিক সংযোগ 



শ্ৰেণী:জুবিন গাৰ্গ অভিনিত চলচ্চিত্ৰ
শ্ৰেণী:অসমীয়া চলচ্চিত্ৰ
শ্ৰেণী:২০২০ দশকৰ অসমীয়া চলচ্চিত্ৰ